વોલીબોલ ટીમની ખેલદીલી: જે ટીમને રિઝર્વેશન ન મળ્યું તેમને પોતાની સાથે જબલપુર લઇ ગયા
નવગુજરાત સમય | Publish Date: Jan 10 2018 5:35AM
''સાહેબ ભલે તમારી ટીમને રિઝર્વેશન ન મળ્યું હોય, અમને રિઝર્વેશન મળ્યું છે. તો બધા સાથે જબલપુર જતા રહિશું ચિંતા કરશો નહિ''. ઉત્તર ગુજરાતની યુનિવર્સિટી વોલીબોલ ટીમના ખેલાડીઓએ ગાંધીનગર ટીચર્સ યુનિ.ના કુલપતિ ડો. શશીરંજન યાદવને ફોન કરી તેમની ચિંતા દૂર કરી દીધી હતી.
ઇન્ટરનેટને લઇને ગુજરાતની ઘણી યુનિવર્સિટીની વોલીબોલ ટીમની એક મુસીબતનું સમાધાન થયું હતું. જે અંગે શશીરંજન યાદવે જણાવ્યું હતું કે, જલબપુર યુનિવર્સિટી ખાતે તા. ૧૧-૧૨ ફેબ્રુઆરીના રોજ વોલીબોલ ટુર્નામેન્ટનું આયોજન કરાયું હતું. જેમાં ગુજરાતની એસ.પી. યુનિ., ઉત્તર ગુજરાત યુનિ., ટીચર્સ યુનિ., કચ્છ યુનિ. સહતની યુનિવર્સીટીની ટીમોનું રજીસ્ટ્રેશન થઇ ગયું હતું . જેના માટે ખેલાડીઓએ તૈયારી પણ કરી હતી.
હવે અનિવાર્ય સંજોગોમાં જબલપુર યુનિવર્સિટીએ આ ટુર્નમેન્ટ એક મહિનો વહેલી યોજવાનું નક્કી કરી દીધું. જેની તમામ યુનિ.ના ખેલાડીઓને જાણ કરવામાં આવી. બધી જ ટીમના ખેલાડીઓએ જબલપુર જવા માટે રેલવેના રિઝર્વેશન માટે દોડધામ શરૂ કરી દીધી. અધિકારીઓએ પણ ભલામણો કરી પરંતુ ટીચર્સ યુનિ. સહિતની ઘણી ટીમના રિઝર્વેશન થયા નહી. જ્યારે ઉત્તર ગુજરાત યુનિ.ની ટીમ સહિત કેટલીક યુનિ.ના ખેલાડીઓના રિઝર્વેશન થઇ ગયા.
હવે રિઝર્વેશન વગર ખેલાડીઓને જબલબુર મોકલવા કેવી રીતે? આ સવાલ શશીરંજન યાદવને સતાવતો હતો. ઇન્ટરનેટના માધ્યામથી આ બાબતે ઉત્તર ગુજરાત યુનિ.ની ટીમને જાણ થઇ હતી. તરત જ શશીરંજન યાદવ ઉપર ઉત્તર ગુજરાત યુનિ. વોલીબોલ ટીમના ખેલાડીનો ફોન આવ્યો. તેણે કહ્યું કે સાહેબ અમને રિઝર્વેશન મળી ગયું છે. તમારી ટીમને અમારી સાથે રવાના કરો. સાથે જઇશું. આ વાત સાંભળતાં જ કુલપતિની ચિંતા ગાયબ થઇ ગઇ. શશીરંજન યાદવના જણાવા મુજબ અત્યારે બધા જ ખેલાડીઓ સોમનાથ- જબલપુર ટ્રેનમાં જબલપુર રવાના થઇ ગયા છે. ફોન કરતાં બધાઓનો એક જ જવાબ મળે છે. સાથે મોજ મસ્તી કરતા જઇ રહ્યા છીએ. આ ઘટનાને લઇને વોલીબોલ ટીમમાં રહેલી ખેલદીલીની ભાવના પણ બહાર આવી છે.